Mens vælgere forlader Alternativet, kan Enhedslisten glæde sig over den bedste måling i årevis.

For et par år siden var næsten hver tiende dansker klar til at sætte kryds ud for liste Å. Og partiet med Uffe Elbæk i spidsen så ud til at kunne blive det næststørste parti i rød blok.

I dag er opbakningen på et helt andet niveau. I en ny meningsmåling, foretaget for TV 2 og Politiken, svarer blot 3,6 procent af vælgerne, at de ville stemme på partiet, hvis der var valg til Folketinget i dag.

Møgsager

Målingen kommer efter en periode, hvor partiet har været i fokus på grund af en række interne problemer. Blandt andet er det kommet frem, at en ledende medarbejder i partiet har fået en skriftlig advarsel for uprofessionel og seksualiseret optræden.

En anden medarbejder blev fyret efter en overgrebsanklage fra et ungt partimedlem – men efterfølgende genansat igen på et udenlandsk projekt, som var støttet af Alternativet.

Og netop de sager, vurderer Alternativets politiske ordfører Carolina Magdalene Maier, er årsagen til partiets tilbagegang.

- Jeg tror helt klart, at det hænger sammen med, at vi havde et stormfuldt efterår. Der var så meget fokus på alt muligt andet end politik hos Alternativet. Vi har også internt skullet bruge så mange ressourcer på at rydde op i vores biks, at det simpelthen har været på bekostning af at få snakket om politik, siger hun.

Er I så der, hvor I er færdige med internt at få ryddet op og kan komme til at snakke om politik igen?

- 100 procent. Vi er færdige med at tale om det, både internt og eksternt. Og på vores vintergruppemøde lagde vi for et par uger siden en plan for den stribe af store udspil, vi har på vej. Om grøn omstilling, økonomi og ulighed og i forhold til at styrke demokratiet. 2018 skal være året, hvor vi får løftet os igen, siger Carolina Magdalene Maier.

Kunne det også hænge sammen med, at nogle vælgere ikke mener, at I har opnået nok politiske resultater de seneste år?

- Hvis vælgerne mener det, er det fordi, vi ikke har været dygtige nok til at kommunikere vores resultater. For vi har sådan set været med i rigtig mange aftaler og fået politik igennem. Tag for eksempel ideen om borgerdrevne forslag, der nu er blevet til virkelighed. Og legalisering af medicinsk cannabis. Og så er vi med i en masse brede aftaler, hvor vi har fået indflydelse.

Fremgang til Løkke

Målingen viser samtidig, at der ikke har været den store forskydning mellem rød og blå blok de seneste måneder. Partierne, der forventes at pege på Mette Frederiksen (S) som statsminister, står til 52,9 procent af stemmerne, mens blå blok - inklusive Nye Borgerlige, der står til at komme over spærregrænsen - i denne måling får opbakning fra 47,1 procent.

Venstre har i Megafon-målinger den seneste tid sat sig solidt på titlen som blå bloks største parti, mens Dansk Folkeparti med blot 14,2 procent af stemmerne er langt fra valgresultatet på 21,1 procent.

I rød blok kan Enhedslisten glæde sig over en opbakning på 10,9 procent - den bedste Megafon-måling for partiet siden 2014.